HU Az Európai Unió Hivatalos Lapja C 122/4

A meghallgató tisztviselő zárójelentése (1)

COMP/39.600 – Hűtőkompresszorok

2012/C 122/03

A határozattervezet tárgya azon vitarendezési eljárás, amely öt háztartási és ipari – elsősorban háztartási, de egyben ipari hűtőszekrények és fagyasztók esetében is használt – (max. 1,5 HP teljesítményű) kompresszorokat gyártó vállalkozás közötti kartellt érint. A határozattervezet címzettje az Appliances Components Companies SpA és az Elettromeccanica SpA (a továbbiakban: ACC), a Danfoss A/S és a Danfoss Flensburg GmbH (a továbbiakban: Danfoss), a Whirlpool SA és az Embraco Europe S.r.l. (a továbbiakban: Embraco), a Panasonic Corporation (a továbbiakban: Panasonic), valamint a Tecumseh Products Company Inc., a Tecumseh do Brasil Ltda., és a Tecumseh Europe SA (a továbbiakban: Tecumseh). A jogsértés az EGT teljes területére kiterjedt és 2004. április 13-tól2007. október 9-ig tartott.

ELŐZMÉNYEK

2008 októberében a Tecumseh mentességi kérelmet nyújtott be a Bizottsághoz, amelyet 2009. február 11-én a Bizottság feltételesen meg is adott. A Bizottság szintén 2009 februárjában bejelentés nélkül ellenőrzéseket végzett az Embraco, az ACC és a Danfoss telephelyein.

Egy hónappal később három vállalkozás – a Panasonic, az ACC és az Embraco – az engedékenységi közlemény (2) alapján kérelmezte a bírságok alól való mentesülést vagy azok csökkentését. A Danfoss 2010 júliusában kérelmezte a bírságok csökkentését.

A Bizottság 2010. október 13-án az 1/2003/EK rendelet (3) 11. cikkének (6) bekezdése alapján eljárást indított, hogy megkezdődjenek a vitarendezési megbeszélések, és hivatalosan felkérte a szóban forgó öt vállalkozást, hogy jelezzék, részt kívánnak-e venni ezen megbeszéléseken. Valamennyi fél azt nyilatkozta, hogy nyitott az ilyen megbeszélésekre.

VITARENDEZÉSI ELJÁRÁS

2010 novembere és 2011 szeptembere között került sor a felek és a Bizottság közötti megbeszélésekre. Az üléseken a feleket értesítették a Bizottság által ellenük fontolóra vett kifogásokról, illetve az azokat alátámasztó bizonyítékokról. 2010 novemberében a Bizottság helyiségeiben a feleknek betekintést biztosítottak a tárgyhoz tartozó bizonyítékokba, ideértve az összes szóbeli nyilatkozatot. A felek továbbá megkapták az ügyiratot képező valamennyi dokumentum felsorolásának nyomtatott másolatát. A Danfoss és az Embarco indokolt kérelmére, számukra az ügy aktájában található további dokumentumokhoz is hozzáférést biztosítottak, amit a Versenypolitikai Főigazgatóság aztán a további három fél számára is engedélyezett. A Bizottság mind az öt felet tájékoztatta az általa várhatóan kiszabásra kerülő bírságok hozzávetőleges összegéről. Az ügyirathoz való hozzáférést követően a felek közül hárman sorakoztattak fel érveket a betekinthető akta alapján. Ezen érveket – ahol helyénvalónak bizonyultak – a Bizottság figyelembe vette.

2011 szeptemberében a felek mindegyike a 773/2004/EK rendelet (4) 10a. cikkének (2) bekezdése értelmében vitarendezés iránti hivatalos kérelmet nyújtott be és elismerte felelősségét az EUMSZ 101. cikkének és az EGT-megállapodás 53. cikkének megsértését illetően. A felek emellett jelezték, hogy hajlandóak elfogadni a bírság Bizottság által feléjük közölt maximális összegét. A felek megerősítették, hogy i) megfelelően tájékoztatták őket a kifogásokról és elegendő lehetőséget kaptak az azokra vonatkozó álláspontjuk kifejtésére, ii) amennyiben a kifogásközlés és a végleges határozat tükrözi a vitarendezési beadványaikban leírtakat, nem szándékoznak iratbetekintést vagy szóbeli meghallgatást kérni, valamint iii) beleegyeztek, hogy a kifogásközlést és a végleges határozatot angol nyelven kapják kézhez.

A kifogásközlést 2011. október 11-én fogadták el. Válaszában az összes fél megerősítette, hogy a kifogásközlés megfelel a vitarendezési beadvány tartalmának, valamint hogy továbbra is elkötelezett a vitarendezési eljárás folytatása mellett. A Bizottság ennélfogva közvetlenül határozatot hozhatott az 1/2003/EK rendelet 7. és 13. cikkének megfelelően.

ÉRDEKELT HARMADIK FÉL

Az Aktiebolaget Electrolux az 1/2003/EK rendelet 27. cikkének (3) bekezdése értelmében kellő érdekeltséget bizonyító harmadik félként részt vehetett az eljárásban. 2010-ben benyújtott eredeti kérelmét elfogadhatatlanság miatt három okból el kell utasítani. Először is a szóban forgó kartell ügyében annak idején még nem indult eljárás, így tárgytalan volt az eljárásban harmadik félként való részvétel, másodszor nem lehetett megalapozott tájékozottsággal megítélni, hogy kellő értelme van-e harmadik felet bevonni az eljárásba, harmadszor pedig a harmadik fél akkoriban nem gyakorolhatta volna a 773/2004/EK rendelet 13. cikke szerinti jogait. A több mint másfél évvel később (azaz az eljárás hivatalos megindítását követően) benyújtott második kérelmet a Bizottság elfogadta. Ezután a Bizottság a 773/2004/EK rendelet 13. cikkének (1) bekezdése értelmében írásban tájékoztatta a vállalkozást az eljárás jellegéről és tárgyáról, továbbá lehetőséget adott arra, hogy álláspontját írásban ismertesse.

A HATÁROZATTERVEZET

A határozattervezet megismétli a kifogásközlésben említett kifogásokat, és ennek megfelelően csak azokat a kifogásokat tartalmazza, amelyekre vonatkozóan a feleknek lehetőségük nyílt saját álláspontjuk ismertetésére.

Továbbá tekintettel arra, hogy a felek az ügyiratokba való betekintést vagy a védelemhez való jogaikat illetően nem intéztek kérdéseket sem hozzám, sem pedig a meghallgató tisztviselő vitarendezési üléseken részt vevő munkatársához, úgy vélem, hogy ebben az ügyben az eljárás valamennyi résztvevőjének meghallgatáshoz való jogát tiszteletben tartották.

Brüsszel, 2011. december 5-én. Michael ALBERS

(1) Az Európai Bizottság elnökének a meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU határozatának 16. és 17. cikkével összhangban – HL L 275., 2011.10.20., 29. o.

(2) Bizottsági közlemény a kartellügyek esetében a bírságok alóli mentességről és a bírságok csökkentéséről, HL C 298., 2006.12.8., 17. o.

(3) A Tanács 1/2003/EK rendelete (2002. december 16.) az EK-Szerződés 81. és 82. cikkében meghatározott versenyszabályok végrehajtásáról (HL L 1., 2003.1.4., 1. o.).

(4) A Bizottság 773/2004/EK rendelete (2004. április 7.) a Bizottság által az EK-Szerződés 81. és 82. cikke alapján folytatott eljárásokról, HL L 123., 2004.4.27., 18. o.